VEGA og Live Nation præsenterer  
**90’er-ikonerne Garbage præsenterer nyt materiale i Store VEGA til november***Sidste år kunne de alternative rockveteraner fejre 20-året for udgivelsen af den selvbetitlede debut. Onsdag den 9. november er Garbage klar til at servere samfundskritiske rocklussinger i Store VEGA med numre fra deres seneste udspil* Strange Little Birds*.*

I 1995 udkom Garbages selvbetitlede debutalbum, der indeholdt essentielle hits som ”[Stupid Girl](https://youtu.be/2GhPUAVgHZc)”, “Happy When It Rains”, ”[Queer](https://www.youtube.com/watch?v=3ppiohVRZ0s)” m.fl., og som solgte over fire millioner albums verden over. Sidste år lagde de Store VEGA ned i et spektakulært jubilæumsshow, hvor de opførte debutalbummet i sin fulde længde samt b-siderne til stor begejstring for en fyldt sal.

Garbage består af ikoniske Shirley Manson ved mikrofonen, Duke Erikson på bas/keyboards, Steve Marker på guitar/keyboards og producer-sværvægteren Butch Vig på trommer. Med den tidligere Nirvana-producer bag trommerne og mixerpulten har bandet konsekvent sat nye standarder for alternativ rock, og den karismatiske forsanger Manson er efter over 20 år i rampelyset gået hen og blevet et stilikon.  
  
**Deres stærkeste udspil i 15 år**  
I juni i år kunne Garbage præsentere deres sjette album, *Strange Little Birds*, som fik en overvældende varm modtagelse af musikkritikere verden over. Pitchfork proklamerede, at pladen var bandets stærkeste udspil i 15 år med potentialet til at genoplive den ungdommelige rockrebel i 90’er-fanskaren. Albummet tematiserer tidsånden og sætter fokus på både menneskerettigheder, sociale medier og musikindustrien.  
  
*“It feels very much like Rome is burning and nobody seems to be paying attention. We’re all literally taking photographs of our buttocks and putting it on social media. All these unbelievable things are happening around us, and we’re literally navel gazing. It feels really frightening to me,”* siger Manson til Entertainment Weekly.

Selvom [Garbage](https://www.facebook.com/GarbageOfficial/) på mange måder er synonym med lyden af 90’erne, viser det nyeste udspil ifølge anmelderne, at de er i stand til at bryde ud af tidslommen og har en udefinerbar lyd, som går på tværs af generationer.   
  
**Fakta om koncerten:**Garbage (US)  
Onsdag den 9. november 2016 kl. 20.00

Store VEGA, Enghavevej 40, 1674 København V  
Billetpris 450 kr. + gebyr  
Billetsalg starter fredag d. 22. juli via vega.dk og Ticketmaster